ປະທານາທິບໍດີເອຢິບ ອັບດຸນ ຟັດຕາ ອັດຊີຊີ ແລະພັນລະຍາ ຕ້ອນຮັບປະທານປະເທດຫວຽດນາມ ເຈິ່ນດ້າຍກວາງ ແລະພັນລະຍາ. (ພາບ: TTXVN)
ວກ.ອອນໄລ - ປະທານປະເທດສາທາລະນະລັດສັງຄົມນິຍົມຫວຽດນາມ ເຈິ່ນດ້າຍກວາງ ໄດ້ສຳເລັດສິ້ນສຸດຢ່າງຈົບງາມ ການຢ້ຽມຢາມລັດຖະກິດທີ່ປະເທດ ສະຫະພັນສາທາລະນະລັດປະຊາທິປະໄຕເອທິໂອປີ ໃນລະຫວ່າງວັນທີ 23-25 ສິງຫາ 2018 ຕາມຄຳເຊີນຂອງປະທານາທິບໍດີເອທິໂອປີ ມູລະຕູ ເຕໂຊແມ ແລະຢ້ຽມຢາມລັດຖະກິດທີ່ປະເທດສາທາລະນະລັດອາຣັບ ເອຢິບ ໃນລະຫວ່າງວັນທີ 25-28 ສິງຫາ 2018 ຕາມຄຳເຊີນຂອງປະທານາທິບໍດີເອຢິບ ອັບດຸນ ຟັດຕາ ອັດຊີຊີ.
ການຢ້ຽມຢາມລັດຖະກິດທີ່ປະເທດເອທິໂອປີ ແລະປະເທດເອຢິບ ຂອງທ່ານປະທານປະເທດ ເຈິ່ນດ້າຍກວາງ ແລະພັນລະຍາ ພ້ອມຄະນະຜູ້ແທນຂັ້ນສູງຫວຽດນາມ ໃນລະຫວ່າງວັນທີ 23-29 ສິງຫາ 2018 ໄດ້ສຳເລັດເສິ້ນສຸດຢ່າງຈົບງາມໃນຫຼາຍດ້ານ, ນັບແຕ່ເນື້ອໃນການແລກປ່ຽນລະຫວ່າງປະທານປະເທດ ແລະຜູ້ນຳຂັ້ນສຸດຍອດຂອງສອງປະເທດ, ບັນດາເອກະສານທີ່ໄດ້ລົງນາມນຳກັນ ກໍ່ຄືບັນດາການເຄື່ອນໄຫວຢູ່ຂ້າງຂອບການຢ້ຽມຢາມ. ການຢ້ຽມຢາມແມ່ນເຫດການສຳຄັນທາງປະຫວັດສາດໃນການພົວພັນມິດຕະພາບລະຫວ່າງຫວຽດນາມ ກັບເອທິໂອປີແລະເອຢິບ ຍ້ອນວ່ານີ້ເປັນຄັ້ງທຳອິດ ທີ່ປະທານປະເທດຫວຽດນາມໄປຢ້ຽມຢາມສອງປະເທດ, ຊຶ່ງການຢ້ຽມຢາມເອທິໂອປີ ໄດ້ດຳເນີນພາຍຫຼັງ 42 ປີແຫ່ງການສ້າງຕັ້ງສາຍພົວພັນທາງການທູດ ລະຫວ່າງສອງປະເທດ (23-02-1976 - 23-02-2018) ແລະການຢ້ຽມຢາມເອຢິບ ໃນໂອກາດສະເຫຼີມສະຫຼອງວັນສ້າງຕັ້ງສາຍພົວພັນທາງການທູດ ລະຫວ່າງສອງປະເທດຄົບຮອບ 55 ປີ (01-9-1963 - 01-9-2018).
ປະທານປະເທດ ເຈິ່ນດ້າຍກວາງ ພົບປະເຈລະຈາກັບ
ປະທານາທິບໍດີເອທິໂອປີ ມູລະຕູ ເຕໂຊແມ. (ພາບ: TTXVN)
ຢູ່ທີ່ປະເທດເອທິໂອປີ, ປະທານປະເທດ ເຈິ່ນດ້າຍກວາງ ໄດ້ມີການພົບປະເຈລະຈາ, ພົບປະຫາລືກັບປະທານາທິບໍດີ ມູລະຕູ ເຕໂຊແມ, ນາຍົກລັຖະມົນຕີ ອາບີ ອາກແມດ ອາລີ, ປະທານສະພາສູງ ເຄເຣຍ ອີບຣາຮິມ. ປະທານປະເທດ ເຈິ່ນດ້າຍກວາງ ແລະພັນລະຍາ ໄດ້ໄປຢາມຫໍພິພິຕະພັນແຫ່ງຊາດເອທິໂອປີ - ເປັນບ່ອນເກັບຮັກສາແລະວາງສະແດງມໍລະດົກທີ່ລ້ຳຄ່າຫຼາຍຢ່າງຂອງເອທິໂອປີ ແລະຂອງມະນຸດຊາດ, ໃນນັ້ນມີການຄົ້ນພົບໂບຮານຄະດີທ້ອງຖິ່ນທີ່ມີຄ່າ ເຊັ່ນບັນດາຮ່ອງຮອຍຟອດຊິວທຳອິດຂອງມະນຸດ.
ຢູ່ປະເທດເອຢິບ, ປະທານປະເທດ ເຈິ່ນດ້າຍກວາງ ໄດ້ມີການພົບປະເຈລະຈາ, ພົບປະຫາລືກັບປະທານາທິບໍດີ ອັບດຸນ ຟັດຕາ ອັດຊີຊີ, ປະທານສະພາແຫ່ງຊາດ ອາລີ ອັບແດນ ອະອານ, ນາຍົດລັດຖະມົນຕີ ມົດສະຕາຟາ ມັດບູລີ.
ການຢ້ຽມຢາມໄດ້ດຳເນີນໃນຂອບການສະເຫຼີມສະຫຼອງວັນສ້າງຕັ້ງສາຍພົວພັນທາງການທູດລະຫວ່າງສອງປະເທດຄົບຮອບ 55 ປີ ດ້ວຍການເຄື່ອນໄຫວທາງວັດທະນະທຳ ແລະການຄ້າທີ່ພວມໄດ້ຮັບການຈັດຕັ້ງຢູ່ສອງປະເທດ.
ປະທານປະເທດ ເຈິ່ນດ້າຍກວາງ ແລະພັນລະຍາ ໄດ້ໄປຢ້ຽມຢາມເມືອງ ລັກຊອຣ໌ - ເມືອງເໜືອທາງຝັ່ງຕາເວັນອອກຂອງແມ່ນ້ຳ ໄນລ໌ ໃນພາກໄຕ້ຂອງເອຢິບ, ຊຶ່ງແຕ່ກ່ອນແມ່ນເມືອງໂບຮານທີ່ມີຊື່ວ່າ ທິບສ, ເມືອງຫຼວງຂອງບັນດາ ຟາໂຣຫ໌ ໃນໄລຍະຈຸດສູງສຸດແຫ່ງອຳນາດໃນສະຕະວັດທີ 16 - 11 ກ່ອນ ຄສ; ໄປຢ້ຽມຢາມ ພີຣະມິດ ກິຢາ ແລະຮູບສະຟິງຊ໌ ທີ່ແກະສະຫຼັກດ້ວຍຫິນຂະໜາດໃຫຍ່ ຢູ່ນະຄອນຫຼວງ ໄຄໂຣ - ສັນຍາລັກຂອງເອຢິບບູຮານ.
ສິ້ນສຸດການຢ້ຽມຢາມ ຢູ່ປະເທດເອທິໂອປີ ແລະປະເທດເອຢິບ, ທັງສອງຝ່າຍໄດ້ອອກຖະແຫຼງການຮ່ວມ, ວາງບັນດາທິດທາງການຮ່ວມມືໃຫຍ່, ເປັນພື້ນຖານເພື່ອຊຸກຍູ້ການຮ່ວມມືສອງຝ່າຍ ຫວຽດນາມ-ເອທິໂອປີ, ຫວຽດນາມ-ເອຢິບ ໃຫ້ຂະຫຍາຍຕົວຍິ່ງກວ່າອີກໃນເວລາຕໍ່ໄປ.
ຍູ້ແຮງການຮ່ວມມືທາງດ້ານເສດຖະກິດ, ການຄ້າ, ການລົງທຶນແມ່ນຈຸດໜັກຂອງການຢ້ຽມຢາມຂອງປະທານປະເທດ ເຈິ່ນດ້າຍກວາງ ທີ່ປະເທດເອທິໂອປີ ແລະປະເທດເອຢິບ. ທັງສອງປະເທດເອທິໂອປີ ແລະເອຢິບເປັນຕະຫຼາດໃຫຍ່, ແຕ່ລະປະເທດມີປະຊາກອນປະມານ 100 ລ້ານຄົນ.
ປະຈຸບັນເອຢິບເປັນໜຶ່ງໃນສາມພື້ນຖານເສດຖະກິດຊັ້ນນຳໃນອາຟຣິກກາ, ໃນຂະນະນັ້ນ ເສດຖະກິດຂອງເອທິໂອປີກໍ່ພວມພັດທະນາຢ່າງຂະຫຍັນຂັນເຄື່ອນ, ບັນລຸລະດັບການເຕີບໂຕທາງເສດຖະກິດສູງສຸດໃນໂລກ ເພີ່ມຂຶ້ນສະເລ່ຍສູງກວ່າ 10% ຕໍ່ປີໃນຕະຫຼອດສິບກວ່າປີທີ່ຜ່ານມາ ຊຶ່ງຖືກຖືວ່າເໝືອນ “ສິງໂຕອາຟຣິກກາ”.
ປະທານປະເທດ ເຈິ່ນດ້າຍກວາງ ແລະຜູ້ນຳຂັ້ນສຸດຍອດຂອງສອງປະເທດໄດ້ແລກປ່ຽນຢ່າງກວ້າງຂວາງເລິກເຊິ່ງ, ເປັນເອກະພາບກ່ຽວກັບບັນດາມາດຕະການລະອຽດ ເພື່ອເຮັດໃຫ້ຄວາມສາມາດບົ່ມຊ້ອນກາຍເປັນຜົນສຳເລັດຮູບປະທຳ, ໃນນັ້ນສຸມໃສ່ບັນດາມາດຕະການສົ່ງເສີມ ແລະອຳນວຍຄວາມສະດວກໃຫ້ວົງການນັກທຸລະກິດຂອງສອງປະເທດເຄື່ອນໄຫວ, ເພີ່ມທະວີການແລກປ່ຽນ, ເຊື່ອມຕໍ່ການທຸລະກິດ, ເຂົ້າຮ່ວມໃນຕະຫຼາດຂອງກັນແລະກັນ, ພ້ອມກັນນັ້ນກໍ່ຊ່ວຍເຫຼືອຊຶ່ງກັນແລະກັນ ໃນການເປີດກວ້າງຕະຫຼາດ: ຫວຽດນາມຊ່ວຍເຫຼືອເອທິໂອປີແລະເອຢິບ ເຂົ້າເຖິງຕະຫຼາດອາຊຽນ, ໃນຂະນະນັ້ນບັນດາວິສາຫະກິດຫວຽດນາມກໍ່ສາມາດເຂົ້າເຖິງຕະຫຼາດຂອງບັນດາປະເທດຕາເວັນອອກກາງ - ອາຟຣິກກາທີ່ກວ້າງໃຫຍ່ໂດຍຜ່ານເອທິໂອປີ ແລະເອຢິບ.
ໃນນະໂຍບາຍການຕ່າງປະເທດຂອງຕົນ, ຫວຽດນາມຍາມໃດກໍ່ໃຫ້ຄວາມສຳຄັນແກ່ການພັດທະນາການພົວພັນກັບບັນດາປະເທດເພື່ອນມິດທີ່ເປັນມູນເຊື້ອຢູ່ອາຟຣິກກາ. ການຮ່ວມມືຫວຽດນາມ-ອາຟຣິກກາໄດ້ບັນລຸຜົນສຳເລັດທາງບວກຫຼາຍຢ່າງ: ປະຈຸບັນຫວຽດນາມມີການພົວພັນທາງການທູດກັບ 53 (ໃນຈຳນວນ 55) ປະເທດອາຟຣິກກາ, ມູນຄ່າການຄ້າສອງສົ້ນບັນລຸປະມານ 6,7 ຕື້ໂດລາສະຫະລັດ (ປີ 2017), ນັກທຸລະກິດຫວຽດນາມນັບມື້ນັບເອົາໃຈໃສ່ເຖິງການລົງທຶນ ທຳການທຸລະກິດທີ່ອາຟຣິກກາ, ປະຈຸບັນນາຍທະຫານຫວຽດນາມໄດ້ມີໜ້າໃນບັນດາຄະນະປະຕິບັດການຮັກສາສັນຕິພາບຂອງສະຫະປະຊາຊາດ ຢູ່ປະເທດສາທາລະນະລັດອາຟຣິກກາກາງ ແລະປະເທດຊູດັງ...
ຫວຽດນາມໄດ້ຈັດຕັ້ງເວທີປາໄສການຮ່ວມມືຫວຽດນາມ-ອາຟຣິກກາສອງຄັ້ງ ໃນປີ 2003 ແລະປີ 2010, ດຳເນີນປະຕິບັດໂຄງການຮ່ວມມືດ້ານກະສິກຳ ແລະການປະມົງຫຼາຍໂຄງການຢູ່ອາຟຣິກກາ, ປະກອບສ່ວນເຂົ້າໃນການຮັບປະກັນຄວາມປອດໄພດ້ານອາຫານໃນບັນດາປະເທດອາຟຣິກກາ, ພົ້ນເດັ່ນແມ່ນບັນດາໂຄງການຮ່ວມມືກັບໂມຊຳບິກ, ເຊເນການ, ເບແນັງ, ສາທາລະນະລັດກົງໂກ, ກິເນ...
ຜູ້ຊ່ຽວຊານທາງດ້ານສາທາລະນະສຸກ, ການສຶກສາ, ການກະສິກຳຂອງຫວຽດນາມຫຼາຍລຸ້ນ ໄດ້ເຮັດວຽກແລະພວມເຮັດວຽກຢູ່ບາງປະເທດອາຟຣິກກາ, ເຊັ່ນອັງໂກລາ, ໂມຊຳບິກ... ຊຶ່ງໄດ້ປະກອບສ່ວນເຂົ້າໃນການພັດທະນາເສດຖະກິດສັງຄົມ ແລະຊີວິດຂອງປະຊາຊົນອາຟຣິກກາ.
ໃນຂອບການຢ້ຽມຢາມປະເທດເອທິໂອປີ, ປະທານປະເທດ ເຈິ່ນດ້າຍກວາງ ໄດ້ໄປຢ້ຽມຢາມສຳນັກງານໃຫຍ່ ຂອງສະຫະພັນອາຟຣິກກາ ແລະພົບປະຫາລືກັບຜູ້ຮັກສາການປະທານຄະນະກຳມະການສະຫະພັນອາຟຣິກກາ, ທ່ານນາງ ອາມີຣາແອນຟາດິນ ໂມຮາມແມດ ແອນຟາດິນ.
ປະທານປະເທດ ເຈິ່ນດ້າຍກວາງ ໄດ້ສະເໜີບາງທິດທາງການຮ່ວມມືລະຫວ່າງສອງຝ່າຍ, ຢືນຢັນບັນດາປະເທດກຳລັງພັດທະນາ ຄືບັນດາປະເທດອາຟຣິກກາແລະຫວຽດນາມ ຕ້ອງການຮວມກັນເຂົ້າ, ສະໜັບສະໜູນຊຶ່ງກັນແລະກັນ ເພື່ອເພີ່ມທະວີສຸລະສຽງແລະບົດບາດຢູ່ທີ່ບັນດາກົນໄກພະຫຸພາຄີ, ໃນຂະບວນການບໍ່ເຂົ້າຮ່ວມກຸ່ມ ແລະໃນຂອບການຮ່ວມມືໃຕ້-ໃຕ້...
ປະທານປະເທດ ເຈິ່ນດ້າຍກວາງ ສະເໜີໃຫ້ສອງຝ່າຍສ້າງຕັ້ງກົນໄກການສົນທະນາປົກກະຕິ ເພື່ອຜັນຂະຫຍາຍການຮ່ວມມືຢ່າງຄົບຊຸດ, ຂະໜາດໃຫຍ່ກັບພາກພື້ນ ກໍ່ຄືເພື່ອເພີ່ມທະວີການປະສານສົມທົບໃນບັນດາເວທີປາໄສສາກົນ ພ້ອມກັນປົກປັກຮັກສາຜົນປະໂຫຍດຂອງບັນດາປະເທດກຳລັງພັດທະນາ.
ປະທານປະເທດ ເຈິ່ນດ້າຍກວາງ ແລະຜູ້ຮັກສາການປະທານຄະນະກຳມະການສະຫະພັນອາຟຣິກກາ ອາມີຣາແອນຟາດິນ ໂມຮາມແມດ ແອນຟາດິນ ໄດ້ເຫັນດີເປັນເອກະສັນຈະຄົ້ນຄວ້າຮູບແບບການຮ່ວມມືທີ່ມີປະສິດທິຜົນ, ເພີ່ມທະວີການແລກປ່ຽນຂໍ້ມູນຂ່າວສານ, ແບ່ງປັນບົດຮຽນປະສົບການໃນບັນດາຂົງເຂດທີ່ສອງຝ່າຍມີຄວາມສົນໃຈ ຄືການເຄື່ອນໄຫວຮັກສາສັນຕິພາບໃນຂອບຂອງສະຫະປະຊາຊາດ, ພັດທະນາການກະເສດ, ການສຶກສາ, ລະບົບໂຄງສ້າງພື້ນຖານ, ເຕັກໂນໂລຊີຂໍ້ມູນຂ່າວສານ, ການສື່ສານໂທລະຄົມມະນາຄົມ... ເພື່ອຜົນປະໂຫຍດຂອງປະຊາຊົນຫວຽດນາມ ແລະຂອງປະຊາຊົນບັນດາປະເທດອາຟຣິກກາ, ປະກອບສ່ວນເຂົ້າໃນການພັດທະນາແລະຄວາມຈະເລີນຖາວອນຢູ່ໃນແຕ່ລະພາກພື້ນ ແລະໃນໂລກ./.
ໂດຍ ບກ (ສັງລວມຈາກຂ່າວສານຫວຽດນາມ)